ክረምቱ እየተገባደደ ቢሆንም በጎርፍ አደጋ በመቶ ሺዎች የሚቆጠሩ ነዋሪዎች እየተፈናቀሉ ነው
የኢትዮጵያ የክረምት ወቅት እየተገባደደ ቢሆንም ሰሞኑን በተከሰተው ከፍተኛ የጎርፍ አደጋ በመቶ ሺዎች የሚቆጠሩ ነዋሪዎች ከቀያቸው እየተፈናቀሉ መሆናቸው ተገለጸ፡፡ሰሞኑን በዘነበው ከፍተኛ የሆነ ዝናብ በተከሰተው የጎርፍ አደጋ ከደቡብ ኦሞ ዞን በተለይ ዳሰነች ወረዳ 43,670 ነዋሪዎች፣ በምዕራብ ሸዋ የአዋሽ ወንዝ ሞልቶ 500 አባወራዎች፣ በመተሐራና ወንጂ ከተሞችም ከ20 ሺሕ በላይ ነዋሪዎች በአፋር ክልል በሚገኙ 14 ወረዳዎች 120 ሺሕ ሰዎች በአጠቃላይ በደረሰው የጎርፍ አደጋ 180 ሺሕ በላይ ነዋሪዎች መፈናቀላቸው ታውቋል፡፡ በደቡብ ክልል ኦሞ ዞን ዳሰነች ወረዳ ውስጥ 63 ሺሕ ነዋሪዎች ያሉ ሲሆን፣ 43,670ዎቹ በጎርፍ አደጋ መጎዳታቸውን የክልሉ ኅብረተሰብ ጤና ኢንስቲትዩት ምክትል ዳይሬክተር አቶ እንዳሻው ሽብሩ ለመገናኛ ብዙኃን ገልጸዋል፡፡ በወረዳው ከሐምሌ 25 ቀን 2012 ዓ.ም. ጀምሮ የኦሞ ወንዝ በመሙላቱ በውኃው የተከበቡ 19 ደሴቶች ውስጥ ይኖሩ የነበሩ 43,670 ነዋሪዎችን በጀልባ በማጓጓዝ ማትረፍ መቻሉንም አስታውቀዋል፡፡ በሌላ በኩል የአዋሽ ወንዝ ሞልቶ በምሥራቅ ሸዋ መተሐራና ወንጂ ከተሞች ላይ ጉዳት ደርሷል፡፡ መተሐራ ካሏት ሁለት ከተሞች አንደኛው ሙሉ በሙሉ በጎርፉ መጥለቅለቁ ታውቋል፡፡ የመተሐራ ከንቲባ አቶ ታደለ ዲሪርሳ ለመገናኛ ብዙኃን እንዳስታወቁት፣ የዘንድሮው ጎርፍ ታይቶ የማይታወቅና በጣም አስፈሪ ነው፡፡ ነዋሪዎች ባይጎዱም ንብረታቸው ግን መውደሙን ተናግረዋል፡፡ በጎርፉ ሙሉ በሙሉ የተጥለቀለቀችው የመተሐራ ከተማ ከ20 ሺሕ በላይ ነዋሪዎች መፈናቀላቸውንም አክለዋል፡፡ የአዋሽ ወንዝ ከስድስት በላይ ገባር ወንዞች እንደሚቀላቀሉት፣ እንዲሁም የቆቃ ግድብ ሞልቶ በመለቀቁ የጎርፍ አደጋውን እንዳባባሰውና ተጨማሪ አደጋ ያደርሳል የሚል ሥጋት እንዳላቸውም ከንቲባው ሳይገልጹ አላለፉም፡፡ የጎርፍ አደጋው በአፋር ክልልም በ14 ወረዳዎች ላይ የደረሰ ሲሆን፣ ከ120 ሺሕ በላይ ነዋሪዎች ተጎጂ እንደሆኑ የክልሉ አደጋ መከላከል፣ ቅድሚያ ማስጠንቀቂያና ምላሽ አስታውቋል፡፡ የጽሕፍት ቤቱ ኃላፊ አቶ ማሂ ዓሊ ለመገናኛ ብዙኃን እንደገለጹት፣ በአሳይታ፣ አፋምቦ፣ ዱብቲና ሌሎች ዞኖች ለተፈናቀሉት ነዋሪዎች ፌዴራልና አጎራባች ክልሎች እንዲሁም የበጎ አድራጎት ድርጅቶች ተገኝተው ምግብና የተለያዩ ድጋፎችን ጎርፉ በአትክልትና በ21 ሔክታር ላይ የነበሩ ሰብሎችን ከጥቅም ውጪ ማድረጉም ታውቋል፡፡የአዋሽ ወንዝ ከ27 ሺሕ በላይ ነዋሪዎችን ሲያፈናቅል፣ በአጠቃላይ እስካለፈው ሳምንት ድረስ ከ130 ሺሕ በላይ ነዋሪዎች በተገባደደው የክረምት ወቅት በደረሰ የጎርፍ አደጋ መፈናቀላቸውን መረጃዎች ያረጋግጣሉ፡፡ ብሔራዊ ሜቲዮሮሎጂ ኤጀንሲ በቀጣይ ቀናትም ከባድ ዝናብ እንደሚጥል ጠቁሞ፣ በተለይ በአዋሽ ወንዝና ኦሞ ወንዝ አካባቢ ያሉ ነዋሪዎች ጥንቃቄ እንዲያደርጉ አስጠንቅቋል፡፡ 